እስራኤል ብሄራዊ ምርጫ እያካሄደች ነው
የእስራኤል ብሄራዊ ምርጫ ዛሬ እየተካሄደ ሲሆን የወቅቱ ጠቅላይ ሚኒስትር ቤንያሚን ኔታንያሁና የቀድሞው የጦር ጄኔራል ቤንጋንት ዝምርጫውን ለማሸነፍ ከፍተኛ ፉክክር እያደረጉ ነው፡፡ሁለቱ ዋነኛ ተፎካካሪዎች ከአጠቃላይ 120 የፓርላማ መቀመጫዎች 30 ያህሉን ለማሸነፍ እንደሚወዳደሩ ታውቋል፡፡እስራኤል ብሄራዊ ምርጫን እያስተናገደች ነው፡፡ ከምርጫው በፊት የተካሄዱ ቅስቀሳዎች በዋነኛነት ደህንነት፤ ሙስናና፤ ምጣኔ ሃብትን ዋነኛ ትኩረት አድርገዋል፡፡እስራኤላውያንም ቀጣይ መሪያቸውን ለመምረጥ ወደ ምርጫ ጣቢያዎች እየተመሙ ነው፡፡ምርጫው እስካሁን ከተካሄዱት ምርጫዎች በአይነቱ ለየት ያለ ከፍተኛ ፍጥጫን እንደሚያስተናግድ ቅድመ ግምት ያገኘ ስለመሆኑም ተነግሯል፡፡የቀኝ ዘመሙ ሊኩድ ፓርቲ ሊቀመንበርና የወቅቱ የሀገሪቱ ጠቅላይ ሚኒስትር ቤንያሚን ኔታንያሁ ለአምስተኛ የስልጣን ዘመን ይወዳደራሉ፡፡ምንም እንኳን ለአምስተኛ ጊዜ በቢሯቸው ለመቆየት ፍላጎት ይኑራቸው እንጂ የሀገሪቱ ጠቅላይ አቃቤ ህግ በከፍተኛ የሙስና ወንጀል ጠርጥሯቸው ክስ ሊመሰርት ስለመሆኑ ተነግሯል፡፡ይሁን እንጂ ጠቅላይ ሚኒስትሩ ይህን ክስ እንደማይቀበሉትና ምርጫው ላይ ተጽዕኖ ለማሳዳደር የሚደረግ የስም ማጥፋት ዘመቻ ነው ሲሉ አጣጥለውታል፡፡ከዚህ ባለፈም በምርጫው ጡረታ ከወጡት የሀገሪቱ የቀድሞ ጄነራል ቤንጋንትዝ ከፍተኛ ፉክክር እንደሚገጥማቸው ዘገባው አመላክቷል፡፡የሴንትሪስ ብሉ ኤንድ ዋይት ጥምረት ሀላፊ የሆኑት ጋንትዝ በግልጽ ፖለቲካዊ አሰራር እና በደህንነት ጉዳዮች ላይ ጠቅላይ ሚኒስትር ኔታንያሁን እንደፈተኗቸው ተነግሯል፡፡እስካሁን በሀገሪቱ የምርጫ ታሪክ የትኛውም ፓርቲ ከ120 የፓርላማው መቀመጫ አብላጫ ድምጽ አግኝቶ ያላሸነፈ ሲሆን የዛሬው የምርጫ ውጤት ይፋ እንደሆነም ጥምር መንግስት ለመመስረት የሚያስችሉ ድርድሮች እንደሚጀመሩ ዘገባው አመላክቷል፡፡ጠቅላይ ሚኒስትር ቤንያሚን ኔታንያሁ ትናንት በእየሩሳሌም ባካሄዱት የመጨረሻ የምርጫ ቅስቀሳ ደጋፊዎቻቸው ቸልተኛ ሳይሆኑ ወደ ምርጫ ጣቢያዎች በማቅናት ድምጻቸውን እንዲሰጡ አሳስበዋል፡፡ ፓርቲያቸው ሊያሸንፍ እንደሚችልም ቅድመ ግምታቸውን አስቀምጠዋል፡፡ጠቅላይ ሚኒስትሩ በሰሞኑ የምርጫ ቅስቀሳቸው በድጋሚ ከተመረጡ በዌስት ባንክ የሚገኙ የአይሁድ ይዞታዎችን ወደ እስራኤል ለማጠቃለል እንደሚሰሩ ቃል መግባታቸው የሚታወስ ነው፡፡የቀድሞ የጦር ጄነራል የነበሩትና በምርጫው ዋነኛ ተፎካካሪሆነው የቀረቡት ጋንትዝ በቴልአቪቭ ባካሄዱት የምርጫ ቅስቀሳ ጠቅላይ ሚኒስትር ኔታንያሁ ራሳቸውን ከተጠረጠሩበት ክስ ለመከላከል ህጉን ለመለወጥ ፈልገዋል ሲሉ ተደምጠዋል፡፡የምርጫው ቅድመ ግምት ሁለቱዋነኛ ተፎካካሪዎች አንገት ለአንገት መተናነቃቸውን ያሳያል፡፡ ሁለቱም ከአጠቃላይ 120 መቀመጫዎች 30 መቀመጫዎችን ለማሸነፍ እንደሚወዳደሩ የቢቢሲ ዘገባ አመልክቷል፡፡ 